Hoe lank voor kinders woorde begin vergeet? | Netwerk24
Hoe lank voor kinders woorde begin vergeet?
Deur Jana Luther 31 Januarie 2020 00:01
Opgaar ww., het opgegaar; opgegaarde. “Met verloop van tyd tot ’n groot hoeveelheid bymekaarmaak of versamel en vir latere gebruik berg; met verloop van tyd bymekaarmaak of versamel vanweë ’n begerigheid of drang om iets te besit”. (Woordeboek van die Afrikaanse Taal.)
Blinkblaarbos en bloukalossie. Boskapok. Dakgeitjie, dikbeksysie.
Buig-my-nie, deurmekaarbos. Duwweltjiesdoring, droedaskruid. Goggojot, ghallaghielie.
Katjietee, kelkiewyn. Koggelmandervoetkaroo. Kuifkoppikkewyn.
“Laat ons sonder bronne skryf, laat ons vinniger vertaal.”
Wanneer Ouma nie meer daar is nie? Wanneer Oupa nie meer daar is nie?
Al die houers, al dié flentertjies lap, blikke vol knope, botteltjies, skroefies, moertjies? Rakke, ry op ry.
Boeke, lêers. Koerante, tydskrifte, elk op sy plek, dag en maand deur die jare vergeel. Miljoene knipsels, kaartjies, van toeka se mense, toeka se plekke.
Die letters vervaag. Flarde teks raak weg in groot data.
Hoe lank voor die kinders, hulle kinders, die motgevrete dele van ’n woordeboek wegdoen; digitale lêers verlê, vergeet?
Sal van hulle, soms, nog deur die blaaie sif, soos kinders, kleintyd, deur knope?
Hulle aan letterkombinasies, proe-proe aan klanke verwonder; dinge uit die verlede onthou, ontdek, verbeel; die blik dan weer toemaak, bêre?
Of sal hulle gewoon die swartsakke volstop?
Luther versamel woorde by afrikaans-vandag.co.za
Meer oor: Bejaardes | Taal | Afrikaans | Woorde